CELEX: 32017D0022
Language: da
Date: 2017-07-05 00:00:00
Title: Den Europæiske Centralbanks afgørelse (EU) 2017/1258 af 5. juli 2017 om delegation af afgørelser om overførslen af fortrolig statistisk information til Den Fælles Afviklingsinstans (ECB/2017/22)

12.7.2017   
            
            
               DA
            
            
               Den Europæiske Unions Tidende
            
            
               L 179/39
            
         DEN EUROPÆISKE CENTRALBANKS AFGØRELSE (EU) 2017/1258
   af 5. juli 2017
   om delegation af afgørelser om overførslen af fortrolig statistisk information til Den Fælles Afviklingsinstans (ECB/2017/22)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1,
   under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), særlig artikel 8, stk. 4, litra a), og
   ud fra følgende betragtninger:
   
               (1)
            
            
               I henhold til artikel 8, stk. 4, litra a), 1. led, i forordning (EF) nr. 2533/98 kan Det Europæiske System af Centralbanker (ESCB) overføre fortrolig statistisk information til de myndigheder eller organer i medlemsstaterne eller EU, som er ansvarlige for tilsynet med finansielle institutioner, markeder og infrastrukturer eller for det finansielle systems stabilitet i overensstemmelse med national lovgivning eller EU-lovgivning og til den europæiske stabilitetsmekanisme (ESM), udelukkende i den udstrækning og på det detaljeringsniveau, som er nødvendigt med henblik på at udføre deres respektive opgaver. Den Fælles Afviklingsinstans udgør en sådan myndighed eller et sådant organ.
            
         
               (2)
            
            
               I henhold til artikel 8, stk. 4, litra a), 2. punktum, i Rådets forordning (EF) nr. 2533/98 skal de myndigheder eller organer, som modtager statistisk information, træffe alle de nødvendige reguleringsmæssige, administrative, tekniske og organisatoriske foranstaltninger for at sikre en fysisk og logisk beskyttelse af fortrolig statistisk information. Styrelsesrådet vurderede, at Den Fælles Afviklingsinstans har truffet sådanne foranstaltninger.
            
         
               (3)
            
            
               Med henblik på at fremme beslutningsprocessen for så vidt angår afgørelser om overførslen af fortrolig statistisk information til Den Fælles Afviklingsinstans er en delegeret afgørelse nødvendig. I overensstemmelse med artikel 12.1 i statutten for Det Europæiske System af Centralbanker og Den Europæiske Centralbank kan Styrelsesrådet beslutte at delegere visse beføjelser til Direktionen. I overensstemmelse med de almindelige principper om delegation, som disse er udviklet og bekræftet af Den Europæiske Unions Domstol, bør delegation af beslutningstagende beføjelser være begrænsede, proportionelle og foretages på grundlag af nærmere angivne kriterier. Da afgørelserne, der skal træffes, har teknisk frem for politisk karakter, kan disse kriterier forblive forholdsvis generelle.
            
         
               (4)
            
            
               Såfremt kriterierne for vedtagelsen af en delegeret afgørelse, som fastsat efter denne delegationsafgørelse, ikke er opfyldt, vedtages afgørelser om overførslen af fortrolig statistisk information til Den Fælles Afviklingsinstans af Styrelsesrådet efter forslag fra Direktionen.
            
         
               (5)
            
            
               Da antallet af anmodninger fra Den Fælles Afviklingsinstans om at overføre fortrolig statistisk information er steget væsentligt, bør afgørelsen vedtages snarest muligt og træde i kraft på dagen for sin offentliggørelse i Den Europæiske Unions Tidende —
            
         VEDTAGET DENNE AFGØRELSE:
   Artikel 1
   Definitioner
   I denne afgørelse forstås ved:
   1)   »fortrolig statistisk information«: fortrolig statistisk information, som defineret i artikel 1, nr. 12), i forordning (EF) nr. 2533/98
   2)   »delegeret afgørelse«: en afgørelse truffet på grundlag af Styrelsesrådets delegation af beføjelser i henhold til denne afgørelse.
   Artikel 2
   Overførsel af fortrolig statistisk information til Den Fælles Afviklingsinstans
   1.   Styrelsesrådet delegerer herved afgørelserne om overførslen af fortrolig statistisk information til Den Fælles Afviklingsinstans til Direktionen.
   2.   En afgørelse om overførslen af fortrolig statistisk information til Den Fælles Afviklingsinstans må kun vedtages ved en delegeret afgørelse, hvis kriterierne for vedtagelse af delegerede afgørelser som fastsat i artikel 3 er opfyldt.
   Artikel 3
   Kritierier for vedtagelsen af delegerede afgørelser om overførslen af fortrolig statistisk information til Den Fælles Afviklingsinstans
   1.   En afgørelse om overførslen af fortrolig statistisk information til Den Fælles Afviklingsinstans må kun træffes ved en delegeret afgørelse, hvor denne information, i henhold til artikel 8, stk. 4, litra a), i forordning (EF) nr. 2533/98, er nødvendig for udøvelsen af Den Fælles Afviklingsinstans' opgaver. Den fortrolige statistiske information, som overføres til Den Fælles Afviklingsinstans, skal være tilstrækkelig, relevant og ikke for vidtgående i relation til disse opgaver.
   2.   En afgørelse om overførslen af fortrolig statistisk information til Den Fælles Afviklingsinstans kan kun træffes ved en delegeret afgørelse,
   
               a)
            
            
               såfremt informationerne er nødvendige, for at Den Fælles Afviklingsinstans kan udføre en prøve om offentlig interesse med henblik på at vurdere, hvorvidt og hvordan afviklingsforanstaltninger vil påvirke modparterne fra et perspektiv om finansiel stabilitet og at vurdere den finansielle sammenhæng med andre finansielle institutioner og modparter
            
         
               b)
            
            
               såfremt overførslen af disse informationer ikke vil være skadelig for udførelsen af ESCB's opgaver.
            
         Artikel 4
   Ikrafttrædelse
   Denne afgørelse træder i kraft på dagen for sin offentliggørelse i Den Europæiske Unions Tidende.
   
      Udfærdiget i Frankfurt am Main, den 5. juli 2017.
      
         Mario DRAGHI
         
            Formand for ECB
         
      
   
   
      (1)  EFT L 318 af 27.11.1998, s. 8